*Projekts*

**Atjaunojamās enerģijas likums**

**I nodaļa**

**Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1) **atjaunojamā enerģija** – enerģija, kas iegūta no atjaunojamiem energoresursiem, tai skaitā aerotermālā enerģija, ģeotermālā enerģija un hidrotermālā enerģija;

2) **aerotermālā enerģija** – siltumenerģija, kas uzkrājas gaisā;

3) **atjaunojamās enerģijas ražotne –** visa veida atjaunojamās enerģijas ražošanas funkcionāli vienota iekārtu kopa vai šādu iekārtu grupa un galveno iekārtu darbībai nepieciešamās tehniskās iekārtas un palīgiekārtas;

4) **bioloģiskais šķidrais kurināmais** – no biomasas iegūta šķidrā degviela, kas nepieciešama elektroenerģijas, siltumenerģijas un dzesēšanas ražošanai, kas nav paredzēts vai ko neizmanto kā transporta degvielu;

5) **biomasa** – šā likuma izpratnē irlauksaimniecības, mežsaimniecības un saistīto nozaru, ieskaitot zivsaimniecības un akvakultūras bioloģiskas izcelsmes produktu, atkritumu un atlieku bioloģiski noārdāmas frakcijas (tostarp augu un dzīvnieku izcelsmes vielas), kā arī rūpniecības un sadzīves atkritumu bioloģiski noārdāmas frakcijas;

6) **ģeotermālā****enerģija**–siltumenerģija, kas atrodas zem cietzemes virsmas;

7) **hidrotermālā** **enerģija** – siltumenerģija, kas atrodas virszemes ūdeņos;

8) **piemaksa –** maksājums par atjaunojamās elektroenerģijas pārdošanu, kas likumā noteiktajos gadījumos sastāv no jaudas komponentes un SEG komponentes un lauksaimniecības komponentes summas;

9) **jaudas komponente -** piemaksa par atjaunojamās enerģijas ražotnē uzstādītās elektriskās jaudas izmantošanas stundu skaitu ietveroša daļa no piemaksas;

10) **lauksaimniecības komponente** – maksu par atjaunojamās enerģijas ražotnē izmantotajiem **dzīvnieku izcelsmes blakusproduktiem un atvasinātiem produktiem, kuri nav paredzēti cilvēku patēriņam saskaņā ar Eiropas Parlamenta un Padomes 2009.gada 21.oktobra Regulu Nr.1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kas nav paredzēti cilvēku patēriņam, un ar ko atceļ Regulu (EK) Nr. 1774/2002**, ietveroša daļa no piemaksas;

11) **pieslēguma vieta –** pieslēguma punkts elektroenerģijas pārvades vai sadales sistēmā, pie kura atbilstoši pamatotām tehniskām prasībām un par ekonomiski pamatotām izmaksām iespējams pieslēgt elektroenerģijas ražotāja elektrostaciju;

12) **SEG komponente** **–** piemaksa par novērstajām siltumnīcefekta gāzu emisijām;

13) **sistēmas pieslēgums** **–** elektrotīkla daļa, kuru ierīko elektroenerģijas pievadīšanai no atjaunojamās enerģijas ražotāja piederības robežas līdz pieslēguma vietai sistēmā.

**2.pants. Likuma mērķis**

Likuma mērķis ir veicināt vietējo atjaunojamo energoresursu izmantošanu tautsaimniecības vajadzībām, noteikt stabilu ilgtermiņa normatīvo investīciju vidi atjaunojamās enerģijas ražošanai.

**3.pants. Atjaunojamās enerģijas ražošanas un izmantošanas veicināšanas principi**

Atjaunojamās enerģijas ražošanā un izmantošanā ievēro šādus principus:

1) **ilgtspējīgas atjaunojamās enerģijas princips**, saskaņā ar kuru atjaunojamās enerģijas ražošana un atjaunojamo energoresursu izmantošana ir ekonomiski pamatota, ņemot vērā ilgtspējīgi izmantojamo atjaunojamo energoresursu potenciālu un nodrošinot esošajām un nākamajām paaudzēm nepieciešamos energoresursus un nepasliktinot vides stāvokli;

2) **atklātības princips**,saskaņā ar kuru tiek veicināta atklātība un informācijas pieejamība enerģētikas nozarē saistībā ar atjaunojamās enerģijas atbalstu, ražošanu un izmantošanu;

3) **ilgtermiņa stabilitātes princips**, saskaņā ar kuru tiek noteikta un saglabāta stabila pārvaldes kārtība atjaunojamās enerģijas ražošanai un izmantošanai, un izvēlēto atjaunojamās enerģijas izmantošanas veicināšanas atbalsta instrumentu izmantošanai, nodrošinot ilgtspējīgu investīciju vidi;

4) **līdzdalības princips**, saskaņā ar kuru tiek veicināta valsts un pašvaldību iestāžu sadarbība ar komersantiem un sabiedrību vietējo atjaunojamo energoresursu izmantošanas enerģijas ražošanas veicināšanai.

**4.pants. Kopējais bruto enerģijas galapatēriņš**

(1) Kopējais bruto enerģijas galapatēriņš ir enerģijas kopējais apjoms, ko galapatēriņam piegādā rūpniecībai, transporta nozarei, pakalpojumu, arī publisko pakalpojumu, lauksaimniecības, mežsaimniecības un zivsaimniecības nozarei un mājsaimniecībām, tostarp elektroenerģijas un siltumenerģijas patēriņš, ko izmanto elektroenerģijas un siltumenerģijas ražošanai, kā arī elektroenerģijas un siltumenerģijas zudumi tīklā.

(2) 2020. gadā atjaunojamās enerģijas īpatsvars kopējā bruto enerģijas gala patēriņā ir 40% (turpmāk – valsts mērķis).

(3) Starpposmos līdz 2020.gadam vidējam atjaunojamās enerģijas ražošanas īpatsvaram kopējā bruto enerģijas galapatēriņā jāsasniedz:

1) 2011. - 2012.gadā ne mazāk kā 34,08%;

2) 2013. - 2014.gadā ne mazāk kā 34,82%;

3) 2015. - 2016.gadā ne mazāk kā 35,93%;

4) 2017. - 2018.gadā ne mazāk kā 37,41%.

(4)Ja Ekonomikas ministrija šā panta trešajā daļā minēto starpposmu noslēgumā ir konstatējusi, ka vidējais atjaunojamās enerģijas ražošanas īpatsvars kopējā bruto enerģijas galapatēriņā ir sasniegts vai, lai nodrošinātu šā panta otrajā daļā minētā valsts mērķa sasniegšanu, Ekonomikas ministrija var:

1) īstenot Eiropas Savienības dalībvalstu kopīgu projektu, kas paredz atjaunojamās enerģijas ražotnes izveidi, kas nodota ekspluatācijā vai palielināta atjaunojamās enerģijas ražotnē uzstādītā enerģijas jauda pēc 2009.gada 25.jūnija. Projekta ietvaros var piedalīties komersants;

2) nolūkā elektroenerģiju patērēt Eiropas Savienībā, īstenot Eiropas Savienības dalībvalstu un trešo valstu kopīgus projektus, kas paredz atjaunojamās enerģijas ražotnes izveidi, kas nodota ekspluatācijā vai palielināta atjaunojamās enerģijas ražotnē uzstādītā enerģijas jauda pēc 2009.gada 25.jūnija. Projekta ietvaros var piedalīties komersants.

**II nodaļa**

**Valsts un pašvaldību institūciju tiesības un pienākumi atjaunojamās enerģijas jomā**

**5.pants. Atjaunojamās enerģijas jomas uzraudzība**

Atjaunojamās enerģijas jomas pārraudzību un koordināciju Latvijas Republikā veic Ekonomikas ministrija. Šā likuma uzdevumu un valsts mērķa sasniegšanu uzrauga Ekonomikas ministrija un veicina citas ministrijas savas kompetences ietvaros.

6.pants. Ministru kabineta kompetence

Likuma izpildei Ministru kabinets nosaka:

1) atjaunojamās enerģijas īpatsvara kopējā bruto enerģijas galapatēriņā aprēķināšanas un publicēšanas kārtību;

2) izcelsmes apliecinājuma sertifikātā par atjaunojamo elektroenerģiju iekļaujamo informāciju un tā izsniegšanas kārtību un kārtību, kādā atjaunojamās enerģijas ražotājs saņem izcelsmes apliecinājuma sertifikātu par katru atjaunojamās elektroenerģijas megavatstundu, kā arī kompetento iestādi;

3) ilgtspējības kritērijus bioloģiskajiem šķidrajiem kurināmajiem, ko ņem vērā atjaunojamās enerģijas ražotājs, pretendējot uz jebkāda veida atjaunojamās enerģijas izmantošanas veicināšanai paredzētiem atbalsta instrumentiem un, ko ņem vērā, aprēķinot atjaunojamās enerģijas īpatsvaru kopējā bruto enerģijas galapatēriņā, kā arī ilgtspējības kritēriju pārbaudes kārtību un kompetento iestādi;

4) tīkla pieslēguma pretendentu reģistra, kurā reģistrēti atjaunojamās enerģijas ražotāji, kas vēlas veikt jaunas atjaunojamās enerģijas ražotnes pieslēgšanu sistēmai vai esošā sistēmas pieslēguma pārveidošanu, saturu, izveides, uzturēšanas un informācijas apmaiņas kārtību, kā arī kārtību, kādā atjaunojamās enerģijas ražotājs tiek iekļauts tīkla pieslēguma pretendentu reģistrā un kārtību, kādā sniedzama informācija par atjaunojamās enerģijas ražotnē saražoto un patērēto enerģiju un izmantotajiem atjaunojamiem energoresursiem;

5) kārtību, kādā mājsaimniecības sektorā atjaunojamās enerģijas autonomie ražotāji, kuru īpašumā vai lietojumā ir atjaunojamās enerģijas ražotne ar uzstādīto neto jaudu, ne lielāku par 50kW, veic elektroenerģijas neto uzskaiti;

6) biogāzes sertifikātu piešķiršanas, izmantošanas un anulēšanas kārtību, kā arī kompetento iestādi;

7) kvalitātes prasības biogāzes bagātināšanai līdz dabasgāzes kvalitātei, kā arī kārtību biogāzes ievadīšanai dabasgāzes tīklā.

**7.pants. Ekonomikas ministrijas tiesības un pienākumi atjaunojamās enerģijas jomā**

(1) Ekonomikas ministrija izveido un pārrauga atjaunojamās enerģijas pārskata sistēmu, kuras mērķis ir nodrošināt šā likuma 4.pantā noteiktā valsts mērķa sasniegšanas un izpildes kontroli, kas ietver:

1) valsts rīcības plāna atjaunojamās enerģijas jomā sagatavošanu;

**2)** valsts rīcības plāna atjaunojamās enerģijas jomā precizēšanu, ja **valsts mērķis šā likuma** 4.panta trešajā daļā noteikto starpposmu noslēgumā netiek sasniegts.

(2) Ekonomikas ministrija apkopo visu tās rīcībā esošo informāciju par pasākumiem, kas īstenoti, lai veicinātu atjaunojamās enerģijas izmantošanu un, pamatojoties uz to, analizē valsts rīcības plāna atjaunojamās enerģijas jomā izpildi un šā likuma 4.panta otrajā daļā noteiktā valsts mērķa sasniegšanas procesu.

(3) Ekonomikas ministrija pastāvīgi sniedz sabiedrībai, Eiropas Savienības un starptautiskajām institūcijām informāciju par atjaunojamās enerģijas ražošanu un izmantošanu veicinošu pasākumu īstenošanu Latvijā, apkopojot un atjaunojot to regulāri, bet ne retāk kā reizi pusgadā.

(4) Ekonomikas ministrija veic siltumnīcefekta gāzu emisiju ietaupījuma no bioloģisko šķidro kurināmo izmantošanas aprēķinu.

(5) Ekonomikas ministrija izstrādā pašvaldību rīcības plāna atjaunojamās enerģijas jomā paraugu un publicē to savā mājas lapā internetā.

(6) Šā panta trešajā un ceturtajā daļā noteiktos uzdevumus Ekonomikas ministrija Valsts pārvaldes iekārtas likumā noteiktajā kārtībā var deleģēt privātpersonai vai citai publiskai personai.

**8.pants. Pašvaldību uzdevumi atjaunojamās enerģijas jomā**

(1) Pašvaldību darbību reglamentējošajos normatīvajos aktos noteiktās kompetences ietvaros vietējās pašvaldības teritorijas plānojumā un detālplānojumā (ja tas nepieciešams saskaņā ar normatīvajiem aktiem) iekļauj plānoto atjaunojamo enerģijas ražotņu daudzumu un izvietojumu.

(2) Atbilstoši Ekonomikas ministrijas izstrādātam pašvaldību rīcības plānam atjaunojamās enerģijas jomā paraugu vietējā pašvaldība izstrādā pašvaldības rīcības plānu atjaunojamās enerģijas jomā vai iekļauj atjaunojamās enerģijas jomā plānotās rīcības pašvaldības attīstības programmā un iesniedz Ekonomikas ministrijai. Pašvaldība šā likuma 4.panta trešajā daļā minēto starpposmu noslēgumā iesniedz Ekonomikas ministrijai informāciju par atjaunojamās enerģijas izmantošanu un rīcības plāna izpildi pašvaldības teritorijā.

(3) Ja pašvaldība saskaņā ar šā panta otrā daļā minēto pašvaldības rīcības plānu atjaunojamās enerģijas jomā paredz sniegt atbalstu atjaunojamās enerģijas ražošanai, tai skaitā lokālai un individuālai siltumapgādei*,* tās pašpatēriņam, mājsaimniecību sektorā, fiziskām un juridiskām personām, pašvaldības dome izdodot saistošos noteikumus, un nosaka pienākumu atbalsta saņēmējam uzskaitīt saražotās un patērētās enerģijas daudzumu ar mēraparatūru, kas atbilst normatīvajiem aktiem par metroloģiskajām prasībām mērīšanas līdzekļiem.

(4) Pašvaldība, gadījumā, ja tā nepieciešamību nosaka tiesību akti komercdarbības atbalsta kontroles jomā, šā panta trešajā daļā minētā atbalsta sniegšanu saskaņo ar Finanšu ministriju. Pašvaldība par atbalsta piešķiršanu informē Ekonomikas ministriju.

**III nodaļa**

**Atjaunojamās enerģijas ražošana**

**9. pants. Atjaunojamās enerģijas ražotājs**

Atjaunojamās enerģijas ražotājs ir fiziska vai juridiska persona, kas ražo atjaunojamo enerģiju.

**10.pants. Atjaunojamās enerģijas ražotāja tiesības**

(1) Atjaunojamās enerģijas ražotājam ir tiesības tikt pieslēgtam elektroenerģijas pārvades vai sadales tīklam prioritārā kārtā attiecībā pret fosilos energoresursus izmantojošiem enerģijas ražotājiem, kā arī tikt iekļautam tīkla pieslēguma pretendentu reģistrā pieslēgumam elektroenerģijas sadales vai pārvades tīkliem vai pieslēguma jaudas palielinājumam.

(2) Ja atjaunojamās enerģijas ražotājs, kas ir komersants, var vienlaikus pretendēt uz tiesību iegūšanu saskaņā ar normatīvajiem aktiem, kas regulē elektroenerģijas obligāto iepirkumu vai garantēto jaudas maksājuma tiesību iegūšanu un šā likuma 13.pantā noteikto tiesību izmantošanu, atjaunojamās enerģijas ražotājs pēc paša izvēles var izmantot tikai vienā no minētajiem likumiem paredzētās tiesības. Atjaunojamās enerģijas ražotājs, kas atteicies no obligātā iepirkuma vai garantētās jaudas maksājuma tiesībām, nevar atkārtoti pretendēt uz šo tiesību saņemšanu.

**11.pants Atjaunojamās enerģijas ražotāja pienākumi**

(1) Atjaunojamās enerģijas ražotājs, kura atjaunojamās enerģijas ražotne tiek pieslēgta tīklam, sniedz informāciju pārvades sistēmas operatoram atbilstoši šā likuma 6.panta 4.punktā noteiktajai kārtībai.

(2) Atjaunojamās enerģijas ražotājs, kas izmanto šā likuma 12.pantā paredzētos atjaunojamās enerģijas izmantošanas veicināšanai paredzētos atbalsta instrumentus pēc Ekonomikas ministrijas pieprasījuma nodrošina pieeju dokumentu oriģināliem;

(3) Atjaunojamās enerģijas ražotājs, kas izmanto šā likuma 12.pantā paredzētos atjaunojamās enerģijas izmantošanas veicināšanai paredzētos atbalsta instrumentus, ražojot atjaunojamo enerģiju no dažādu veidu bioloģiskajiem šķidrajiem kurināmajiem nodrošina, ka tā saražotā atjaunojamā enerģija atbilst bioloģisko šķidro kurināmo ilgtspējības kritērijiem;

(4) Atjaunojamās enerģijas ražotājs, kas atjaunojamās enerģijas ražošanai koģenerācijā izmanto biomasu vai biogāzi un, kas pretendē uz šā likuma 12.pantā paredzētajiem finanšu instrumentiem, nodrošina, ka vismaz 50% no koģenerācijā gada laikā saražotā siltumenerģijas daudzuma, kas paliek pāri pēc enerģiju ražojošo vai pārveidojošo galveno iekārtu enerģijas patēriņa**,** neieskaitot siltumenerģiju, kas ražota atsevišķos ūdenssildāmajos vai tvaika katlos, atbilst vienam no šādiem nosacījumiem:

a) atjaunojamās enerģijas ražotājs siltumenerģiju pārdod siltumenerģijas lietotājam, ko pierāda lietderīgās siltumenerģijas pārdošanas līgums;

b) atjaunojamās enerģijas ražotājs siltumenerģiju izmanto komercdarbībai vai saimnieciskai darbībai ražošanas cikla vai jebkuru citu produktu ražošanas nodrošināšanai, ko pierāda tehnoloģiskā procesa apraksts vai izsniegtās darbības atļaujas vai licences saturs.

(5) Šā panta ceturtajā daļā minētā prasība neattiecas uz atjaunojamās enerģijas ražotāju, kas ir vertikāli integrēts un vienlaikus nodarbojas ar siltumenerģijas ražošanu, pārvadi un sadali.

**IV nodaļa**

**Atjaunojamās enerģijas ražošanas un izmantošanas veicināšana**

**12.pants. Atjaunojamās enerģijas izmantošanas veicināšanai paredzētie atbalsta instrumenti**

(1) Ir šādi atbalsta instrumenti atjaunojamās elektroenerģijas izmantošanas veicināšanai:

1) piemaksa enerģijas ražotājam, kas ir komersants, par elektroenerģijas, kas ražota no atjaunojamiem energoresursiem, pārdošanu;

2) atbalsts atjaunojamās enerģijas ražotnes, kuras uzstādītā elektriskā jauda nepārsniedz piecus megavatus, pieslēgšanai elektroenerģijas tīklam;

(2) Atjaunojamās elektroenerģijas izmantošanas veicināšanai valsts un pašvaldība ir tiesīgas veidot šādus atbalsta instrumentus:

1) atbalsta novirzīšana atjaunojamās elektroenerģijas ražošanai un patēriņam, tai skaitā enerģijas ražošanas iekārtu, kurās izmanto fosilos energoresursus, nomaiņai ar enerģijas ražošanas iekārtām, kurās izmanto atjaunojamos energoresursus, izņemot tādu enerģijas ražošanas iekārtu nomaiņai, kurās izmanto fosilos energoresursus, un kuru izveidošanai, uzstādīšanai vai darbībai līdz šā likuma spēkā stāšanās dienai ir saņemts investīciju atbalsts, un no atbalsta saņemšanas ir pagājuši 10 gadi;

2) atbalsts pētniecības, attīstības un inovāciju programmām atjaunojamās elektroenerģijas jomā;

3) ar citiem normatīvajiem aktiem noteiktus atjaunojamās elektroenerģijas izmantošanas veicināšanas pasākumus, kas vērsti uz atjaunojamās enerģijas izmaksu samazināšanu.

(3) Atjaunojamās siltumenerģijas izmantošanas veicināšanai valsts un pašvaldība ir tiesīgas veidot šādus atbalsta instrumentus:

1) atbalsta novirzīšana atjaunojamās siltumenerģijas ražošanai un patēriņam, tai skaitā enerģijas ražošanas iekārtu, kurās izmanto fosilos energoresursus, nomaiņai ar enerģijas ražošanas iekārtām, kurās izmanto atjaunojamos energoresursus, izņemot tādu enerģijas ražošanas iekārtu nomaiņai, kurās izmanto fosilos energoresursus un kuru izveidošanai, uzstādīšanai vai darbībai līdz šā likuma spēkā stāšanās dienai ir saņemts investīciju atbalsts, un no atbalsta saņemšanas ir pagājuši 10 gadi;

2) atbalsts enerģijas ražotājam, kas ir komersants, kurš saražoto siltumenerģiju nodod centralizētās siltumapgādes sistēmā vai centralizētās savstarpēji savienotā dzesēšanas sistēmā, autonomam ražotājam, kas nodarbojas ar lokālo siltumapgādi, un enerģijas ražotājam, kas ir komersants, kas enerģiju izmanto ražošanas cikla vai jebkuru citu produktu ražošanas nodrošināšanai, tādas enerģijas ražošanas iekārtu ieviešanai, kas siltumenerģijas ražošanai izmanto biomasu, biogāzi, bioloģiskos šķidros kurināmos, saules, ģeotermālos un hidrotermālos resursus;

3) atbalsts pētniecības, attīstības un inovāciju programmām atjaunojamās siltumenerģijas un dzesēšanas jomā;

4) ar citiem normatīvajiem aktiem noteiktus atjaunojamās siltumenerģijas izmantošanas veicināšanas pasākumus, kas vērsti uz atjaunojamās enerģijas izmaksu samazināšanu.

**13.pants. Piemaksa par atjaunojamās elektroenerģijas pārdošanu**

(1) Tiesības saņemt piemaksu ir atjaunojamās enerģijas ražotājam 15 gadu periodā no atjaunojamās enerģijas ražotnē ražotās elektroenerģijas pārdošanas uzsākšanas dienas, kas elektroenerģiju ražo Latvijas Republikas teritorijā, Latvijas Republikas teritoriālajā jūrā, Latvijas Republikas ekskluzīvajā ekonomiskajā zonā un kontinentālajā šelfā, par saražoto un elektroenerģijas tirgū pārdoto elektroenerģiju, ja tam nav spēkā esošas tiesības pārdot elektroenerģiju obligātā iepirkuma ietvaros saskaņā ar normatīvajiem aktiem, kas regulē elektroenerģijas obligāto iepirkumu un nav spēkā tiesības saņemt garantētu maksu par elektrostacijā uzstādīto jaudu saskaņā ar normatīvajiem aktiem, kas regulē garantētas maksas par elektrostacijā uzstādīto jaudu tiesību saņemšanu. Ja atjaunojamās enerģijas ražotnē, kurā elektroenerģiju ražo efektīvā koģenerācijas procesā, izmanto arī citus kurināmā veidus, kas ir ne vairāk kā 10% no ražotnē patērētā kurināmā apjoma, tad pieņem, ka visa ražotnē saražotā elektroenerģija ir iegūta no atjaunojamiem energoresursiem. Ražotni aprīko ar mērierīču sistēmu, kas ļauj atsevišķi uzskaitīt katra veida kurināmā patēriņu. Ražotnē saražotās atjaunojamās elektroenerģijas apjomu gadā nosaka, izmantojot šādu formulu:

|  |  |  |
| --- | --- | --- |
| *EAER* = *E* × | *BAER* × *qAER* | , kur |
| *Σ (Bi × qi)* |

*EAER*  – ražotnē saražotās atjaunojamās elektroenerģijas apjoms gadā (MWh);

*E* – kopējais ražotnē saražotais elektroenerģijas apjoms gadā (MWh);

*BAER* – ražotnē patērētais atjaunojamo energoresursu apjoms gadā (t) vai (m3);

*qAER* – ražotnē patērēto atjaunojamo energoresursu siltumspēja (MWh/t) vai (MWh/m3);

*Bi* – ražotnē patērētais viena noteikta veida kurināmā apjoms gadā (t) vai (m3);

*qi* – ražotnē patērētā viena noteikta veida kurināmā siltumspēja (MWh/t) vai (MWh/m3).

(2) Šā panta pirmajā daļā minētais ražotājs, kas spēj nodrošināt elektrostacijas uzstādītās elektriskās jaudas izmantošanas stundu skaitu ne mazāku kā 3500 stundas gadā, var iegūt tiesības saņemt jaudas komponenti. Uzstādītās elektriskās jaudas izmantošanas stundu skaitu aprēķina, izmantojot šādu formulu:

|  |  |  |
| --- | --- | --- |
| *TMAX* = | *EAER* | , kur |
| *P* |

*TMAX* – atjaunojamās enerģijas ražotnē uzstādītās elektriskās jaudas izmantošanas stundu skaits (h);

*EAER* – atjaunojamās enerģijas ražotnē saražotais elektroenerģijas apjoms gadā (MWh);

*P* – atjaunojamās enerģijas ražotnes uzstādītā elektriskā jauda, kas atbilst atjaunojamās enerģijas ražotnē uzstādīto elektroenerģijas ražošanas iekārtu izgatavotāja noteikto bruto jaudu summai (MW).

(3) SEG komponenti, jaudas komponenti un lauksaimniecības komponenti atjaunojamās enerģijas ražotājam maksā pārvades sistēmas operators par katrā iepriekšējā kalendārā mēnesī saražoto un tīklā nodotās elektroenerģijas apjomu.

(4) Piemaksu veido:

1) jaudas komponente, ko maksā ražotājam, ņemot vērā iepriekšējā gadā atjaunojamās enerģijas ražotnē uzstādītās elektriskās jaudas izmantošanas stundu skaitu. Par periodu pēc atjaunojamās enerģijas ražotnes nodošanas ekspluatācijā, kas nav ilgāks par vienu gadu, jaudas komponente tiek maksāta vienā maksājumā ne vēlāk kā trīs mēnešu laikā no brīža, kad atjaunojamās enerģijas ražotne ir informējusi sistēmas operatoru par uzstādītās elektriskās jaudas izmantošanas stundu skaitu 3500 stundas. Jaudas komponenti no 2016.gada 1.janvāra aprēķina, izmantojot šādu formulu:

C *J* = 46,76 x *e*, kur

C*J* – jaudas komponente atjaunojamās enerģijas ražotnē uzstādītās elektriskās jaudas izmantošanas stundu skaitu (Ls/MWh);

*e* – Latvijas Bankas noteiktais Eiropas Savienības vienotais valūtas kurss pret latu dienā, kad izrakstīts rēķins par elektroenerģiju (EUR).

2) SEG komponente, ko no 2016.gada 1.janvāra aprēķina, izmantojot šādu formulu:

C*SEG*= 0,83 x C*CO2*, kur

C*SEG* – SEG komponente (Ls/MWh);

C*CO2* – novērsto CO2 emisiju ekonomiskā efektivitāte, kas ir vienāda ar emisiju kvotu tirgus cenu biržā BLUENEXT norēķinu periodā (Ls/t).

3) lauksaimniecības komponente, ko maksā ražotājam, ja **dzīvnieku izcelsmes blakusprodukti un atvasinātiem produkti, kas nav paredzēti cilvēku patēriņam saskaņā ar Eiropas Parlamenta un Padomes 2009.gada 21.oktobra Regulu Nr.1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002** veido vismaz 70% no izejvielām koģenerācijas iekārtas patērētā fermentācijas procesā. No 2016.gada 1.janvāra lauksaimniecības komponenti aprēķina, izmantojot šādu formulu:

C*LK*= 0,71 x C*CO2*, kur

C*LK* – lauksaimniecības komponente (Ls/MWh);

C*CO2* – novērsto CO2 emisiju ekonomiskā efektivitāte , kas ir vienāda ar emisiju kvotu tirgus cenu biržā BLUENEXT norēķinu periodā (Ls/t).

(5) Piemaksu nesaņem hidroelektrostacijas, kuru jauda ir lielāka par pieciem megavatiem.

(6) Piemaksu apjoms tiek pārskatīts līdz 2016.gada 1.janvārim un turpmāk ne retāk kā reizi piecos gados.

(7) Norēķinu periods piemaksu veikšanai ir viens kalendārais mēnesis.

**14.pants. Izmaksu attiecināšana**

(1) Pārvades sistēmas operators atsevišķi uzskaita šā likuma 13.pantā noteiktajā kārtībā veikto maksājumu izmaksas. Šīs izmaksas sedz visi Latvijas elektroenerģijas galalietotāji proporcionāli savam elektroenerģijas patēriņam.

(2) Šā panta pirmajā daļā minētās izmaksas (turpmāk - atjaunojamās elektroenerģijas atbalsta komponente) sedz sekojošā kārtībā:

1) regulators nosaka atjaunojamās elektroenerģijas atbalsta komponentes aprēķina kārtību un reizi gadā apstiprina atjaunojamās elektroenerģijas atbalsta komponenti;

2) elektroenerģijas lietotāji proporcionāli to elektroenerģijas patēriņa apjomam maksā atjaunojamās elektroenerģijas atbalsta komponenti attiecīgajam elektroenerģijas pārvades vai sadales sistēmas operatoram kopā ar maksu par pārvades vai sadales pakalpojumu;

3) sadales sistēmas operators uzskaita to sistēmai pieslēgto lietotāju elektroenerģijas patēriņam atbilstošo atjaunojamās elektroenerģijas atbalsta komponenti katrā norēķinu periodā, sniedz nepieciešamo informāciju pārvades sistēmas operatoram norēķinu veikšanai un norēķinās ar pārvades sistēmas operatoru par to sadales sistēmā pieslēgto elektroenerģijas lietotāju elektroenerģijas patēriņam atbilstošo atjaunojamās elektroenerģijas atbalsta komponenti.

**15.pants Atjaunojamās enerģijas ražotnes pieslēgšana elektroenerģijas pārvades un sadales sistēmai**

(1) Pārvades sistēmas operators izstrādā un publicē atjaunojamās enerģijas ražotāju pieslēgšanās kārtību pārvades un sadales sistēmai, detalizēti nosakot tehniskās prasības un nosacījumus attiecībā uz izmaksu segšanu un sadalīšanu saistībā ar tehniskiem pielāgojumiem, kas jāievēro, lai sistēmai pieslēgtu jaunu atjaunojamās enerģijas ražotni vai palielinātu slodzi, piemērojot nediskriminējošus kritērijus.

(2) Sistēmas operators pēc pieprasījuma sniedz informāciju par pieslēgšanas vietas tehnisko stāvokli, visaptverošu un detalizētu ar pieslēgšanu saistīto izmaksu tāmi, tīkla pieslēguma pieprasījumu saņemšanas un izskatīšanas saprātīgu un precīzu grafiku, kā arī saprātīgu indikatīvu grafiku jebkuram ierosinātajam tīkla pieslēgumam.

(3) Pārvades sistēmas operators šajā likumā un regulatora noteiktajā kārtībā sedz atjaunojamās enerģijas ražotāja, kas ir komersants, kas elektrostaciju nav ieviesis vai to nav plānots ieviest Elektroenerģijas tirgus likuma 23.pantā, 28., 28.1 pantā noteiktajā kārtībā vai, kas līdz šā likuma spēkā stāšanās dienai nav saņēmis tiesības pārdot plānotā vai esošā atjaunojamās enerģijas ražotnē saražotu atjaunojamo elektroenerģiju obligātā iepirkuma ietvaros vai saņemt maksu par plānotā vai esošā atjaunojamās enerģijas ražotnē uzstādīto elektrisko jaudu, sistēmas pieslēguma izmaksu daļu, kas ietver sistēmas pieslēguma būvdarbiem nepieciešamās sistēmas operatora elektrotīklu rekonstrukcijas izmaksas ražotnes pieslēgšanai atjaunojamās enerģijas ražotāja izvēlētai pieslēguma vietai, ko nosaka atbilstoši būvniecību regulējošo normatīvo aktu prasībām apstiprināts pieslēguma izbūves būvprojekts.

(4) Atjaunojamās enerģijas ražotājs sedz šā panta trešajā daļā minētās izmaksas. Pārvades sistēmas operators sedz šā panta trešajā daļā minētās izmaksas atjaunojamās enerģijas ražotājam, kas ir komersants, ja atjaunojamās enerģijas ražotājs ražo elektroenerģiju atjaunojamās enerģijas ražotnē ar atjaunojamās enerģijas ražotņu reģistrā norādīto elektrisko jaudu, kas nav lielāka par pieciem megavatiem, un uzstādītās elektriskās jaudas izmantošanas stundu skaits gadā nav mazāks par 3500 stundām pēc tam, kad atjaunojamās enerģijas ražotājs ir pierādījis, ka atjaunojamās enerģijas ražotne ir nodota ekspluatācijā, ir uzsākta elektroenerģijas ražošana un pārdošana sešu mēnešu laikā atjaunojamās enerģijas ražotnēm:

1) ar uzstādīto elektrisko jaudu līdz 500 kilovatiem (ieskaitot) pilnā apmērā pēc diviem pilniem nostrādātiem gadiem;

2) ar uzstādīto elektrisko jaudu virs 500 kilovatiem līdz vienam megavatam (ieskaitot) pilnā apmērā pēc pieciem pilniem nostrādātiem gadiem;

3) ar uzstādīto elektrisko jaudu virs viena megavata līdz pieciem megavatiem (ieskaitot) 50% apmērā pēc pieciem pilniem nostrādātiem gadiem.

(5) Ja atjaunojamās enerģijas ražotājs ražo elektroenerģiju atjaunojamās enerģijas ražotnē ar atjaunojamās enerģijas ražotņu reģistrā norādīto elektrisko jaudu, kas nav lielāka par pieciem megavatiem, un uzstādītās elektriskās jaudas izmantošanas stundu skaits gadā ir mazāks par 3500 stundām, pēc tam, kad atjaunojamās enerģijas ražotājs ir pierādījis, ka atjaunojamās enerģijas ražotne ir nodota ekspluatācijā, ir uzsākta elektroenerģijas ražošana un pārdošana, sešu mēnešu laikā pārvades sistēmas operators sedz šā panta trešajā daļā minētās izmaksas atjaunojamās enerģijas ražotājam, kas ir komersants, 25% apmērā no šā panta ceturtajā daļā norādītā apjoma.

(6) Pārvades sistēmas operators atsevišķi uzskaita saskaņā ar šā panta ceturto daļu un šā panta piekto daļu veikto maksājumu izmaksas. Šīs izmaksas sedz visi Latvijas elektroenerģijas galalietotāji proporcionāli savam elektroenerģijas patēriņam.

(7) Gadījumā, ja pārvades sistēmas operators konstatē, ka atjaunojamās enerģijas ražotājs, kurš pretendē uz šā panta trešajā daļā minēto izmaksas saņemšanu, neatbilst šā panta ceturtajā daļā un šā panta piektajā daļā noteiktajiem kritērijiem, pārvades sistēmas operators šā panta trešajā daļā minētās izmaksas nesedz.

(8) Šā panta trešajā daļā minētās izmaksas (turpmāk - atjaunojamās elektroenerģijas pieslēguma komponente) sedz sekojošā kārtībā:

1) regulators nosaka atjaunojamās elektroenerģijas pieslēguma komponentes aprēķina kārtību un reizi gadā apstiprina atjaunojamās elektroenerģijas pieslēguma komponenti;

2) elektroenerģijas lietotāji proporcionāli to elektroenerģijas patēriņa apjomam maksā atjaunojamās elektroenerģijas pieslēguma komponenti attiecīgajam elektroenerģijas pārvades vai sadales sistēmas operatoram kopā ar maksu par pārvades vai sadales pakalpojumu;

3) sadales sistēmas operators uzskaita to sistēmai pieslēgto lietotāju elektroenerģijas patēriņam atbilstošo atjaunojamās elektroenerģijas pieslēguma komponenti katrā norēķinu periodā, sniedz nepieciešamo informāciju pārvades sistēmas operatoram norēķinu veikšanai un norēķinās ar pārvades sistēmas operatoru par to sadales sistēmā pieslēgto elektroenerģijas lietotāju elektroenerģijas patēriņam atbilstošo atjaunojamās elektroenerģijas pieslēguma komponenti.

**16.pants. Tīkla pieslēguma pretendentu reģistrs**

(1) Pārvades sistēmas operators reģistrē atjaunojamās elektroenerģijas ražotāju tīkla pieslēguma pretendentu reģistrā (turpmāk − tīkla pieslēguma pretendentu reģistrs) tos atjaunojamās enerģijas ražotājus, kas vēlas veikt pieslēgumu pie elektroenerģijas pārvades vai sadales tīkla.

(2) Pārvades sistēmas operators uztur tīkla pieslēguma pretendentu reģistru un nodrošina tā publisku pieejamību pārvades sistēmas operatora mājas lapā internetā. Reģistra informāciju atjauno ne retāk kā vienu reizi mēnesī.

**17.pants. Atjaunojamās elektroenerģijas patēriņa veicināšana mājsaimniecību sektorā**

(1) Autonomais ražotājs, kam pieder vai kura lietošanā ir viena vai vairākas atjaunojamās elektroenerģijas ražošanas iekārtas, kuru nominālā jauda nepārsniedz 50kW, ir tiesības izmantot elektroenerģijas neto uzskaiti, kas ir publiskā tirgotāja un autonomā ražotāja savstarpējs norēķins, izmantojot elektroenerģijas apjomu 1kWh pret 1kWh.

(2) Publiskais tirgotājs elektroenerģijas neto uzskaitē ieskaita šā panta pirmajā daļā minētā ražotāja saražoto un tīklā nodoto atjaunojamo elektroenerģiju, kas, un šā panta pirmajā daļā minētā ražotāja patērēto elektroenerģiju, ko uzskaita publiskā tirgotāja uzstādītie mēraparāti.

(3) Publiskais tirgotājs ieskaita savstarpējos norēķinos šā panta pirmajā daļā minētā ražotāja saražoto atjaunojamo elektroenerģiju un dzēš šā panta pirmajā daļā minētā ražotāja elektroenerģijas patēriņu no tīkla, ņemot vērā tīklā nodoto elektroenerģiju.

(4) Ja šā panta pirmajā daļā minētais ražotājs izmanto elektroenerģijas neto uzskaiti, tas nav tiesīgs pārdot vai nodot trešajai personai tā īpašumā vai lietojumā esošas atjaunojamās elektroenerģijas ražošanas iekārtas saražoto elektroenerģijas pārpalikumu.

(5) Publiskais tirgotājs nav tiesīgs piemēro atšķirīgus tarifus un maksājumus šā panta pirmajā daļā minētajam ražotājam.

(6) Sistēmas operators ir tiesīgs apsekot šā panta pirmajā daļā minēto ražotāju, lai pārliecinātos par atjaunojamās elektroenerģijas ražošanas iekārtu atbilstību normatīvajos aktos noteiktajām prasībām. Ja sistēmas operators konstatē nepamatoti savstarpējos norēķinos ieskaitītu šā panta pirmajā daļā minētā ražotāja saražoto elektroenerģiju, sistēmas operators ir tiesīgs pieprasīt šā panta pirmajā daļā minētajam ražotājam kompensēt sistēmas operatoram radītos zaudējumus.

(7) Norēķinu periods savstarpēju norēķinu veikšanai ir viens kalendārais mēnesis. Šā panta pirmajā daļā minētā ražotāja saražoto atjaunojamās elektroenerģijas pārpalikumu publiskais tirgotājs ieskaita nākamā kalendārā mēneša savstarpējā norēķinā.

**18.pants. Atjaunojamās enerģijas izcelsmes apliecinājums**

Atjaunojamās enerģijas ražotājam ir tiesības Ministru kabineta noteiktajā kārtībā saņemt izcelsmes apliecinājuma sertifikātu elektroenerģijai, kas ražota no atjaunojamiem energoresursiem, kas apliecina atjaunojamo energoresursu daļu kopējā enerģijas ražotāja enerģijas bilancē un ir izsniegts atbilstoši atjaunojamās enerģijas veidam un atjaunojamās enerģijas ražošanas tehnoloģijas veidam, par katru atjaunojamās elektroenerģijas megavatstundu.

**19.pants. Biogāzes kvalitāte un izcelsmes apliecināšana**

(1) Biogāzes ražotājs var iegūt tiesības līdz dabasgāzes kvalitātei bagātinātas biogāzes ievadīšanai un pārvadei dabasgāzes tīklos.

(2) Biogāzes ražotājam, kas neizmanto šā likuma 13.pantā paredzētos atbalsta instrumentus, ir tiesības Ministru kabineta noteiktajā kārtībā saņemt izcelsmes apliecinājuma sertifikātu par katru līdz dabasgāzes kvalitātei bagātinātas biogāzes saražoto vienību.

**Pārejas noteikumi**

1. Atjaunojamās enerģijas ražotājs, kas līdz šā likuma spēkā stāšanās dienai ir saņēmis tiesības pārdot atjaunojamās enerģijas ražotnē saražotu atjaunojamo elektroenerģiju obligātā iepirkuma ietvaros vai saņemt maksu par plānotā vai esošā atjaunojamās enerģijas ražotnē uzstādīto elektrisko jaudu, saglabā iegūtās tiesības pārdotelektroenerģiju publiskajam tirgotājam atbilstoši tiem nosacījumiem par darbības režīmu, atbalsta termiņu un cenas noteikšanas mehānismu, kāds uz šo atjaunojamās enerģijas ražotāju attiecās līdz šā likuma spēkā stāšanās brīdim.

2. Līdz 2011.gada 1.oktobrim atjaunojamās enerģijas ražotājs, ja tā saistīto uzņēmumu visu īpašumā vai lietojumā esošo atjaunojamās enerģijas ražotņu uzstādītā elektriskā jauda, kas ieviesta Latvijas Republikas teritorijā, Latvijas Republikas teritoriālajā jūrā, Latvijas Republikas ekskluzīvajā ekonomiskajā zonā un kontinentālajā šelfā, ir mazāka par diviem (ieskaitot) megavatiem, ne ilgāk kā līdz elektroenerģijas biržas ieviešanai Latvijā, var pārdot elektroenerģiju publiskajam tirgotājam iepirkuma pienākuma ietvaros par Ziemeļvalstu elektroenerģijas tirdzniecības biržas Nord Pool vidējo *spot* cenu norēķinu periodā.

3. Publiskais tirgotājs iepērk elektroenerģiju no šo pārejas noteikumu 2.punktā minētā ražotāja ne ilgāk kā līdz elektroenerģijas biržas ieviešanai Latvijā, pamatojoties uz publiskā tirgotāja un komersanta vai tā pilnvarotas personas līgumu. Cenu aprēķina publiskais tirgotājs, izmantojot tirgus slēgšanas cenas katrai biržas darba dienai norēķinu periodā (EUR/MWh). Norēķinu periods par elektroenerģijas pārdošanu un pirkšanu iepirkuma pienākuma ietvaros ir viens kalendārais mēnesis.

4. Publiskais tirgotājs atsevišķi uzskaita obligātā iepirkuma ietvaros un iepirkuma pienākuma ietvaros iepirktās elektroenerģijas apjomu un izmaksas. Pārvades sistēmas operators, regulatora noteiktajā kārtībā, kompensē publiskajam tirgotājam obligātā iepirkuma **un iepirkuma pienākuma ietvaros iepirktās elektroenerģijas** radītās papildu izmaksas, salīdzinot ar tāda paša apjoma elektroenerģijas iepirkumu elektroenerģijas tirgū.

5. Šā likuma 13.panta ceturtās daļas 1.punkta noteiktā jaudas komponente līdz 2015.gada 31.decembrim ir fiksēts lielums un ir 32,9 Ls/MWh.

6. Šā likuma 13.panta ceturtās daļas 2.punkta noteiktā SEG komponente līdz 2015.gada 31.decembrim ir fiksēts lielums un ir 17,4 Ls/MWh.

7. Šā likuma 13.panta ceturtās daļas 3.punkta noteiktā lauksaimniecības komponente līdz 2015.gada 31.decembrim ir fiksēts lielums un ir 14,9 Ls/MWh.

8. Līdz 2015.gada 31.decembrim Ekonomikas ministrija var ierosināt pārskatīt šā likuma 13.panta ceturtajā daļā noteikto komponenšu apjomu.

**9. Likumprojekta 16.pants stājas spēkā 2012.gada 1.janvārī.**

**10. Likumprojekta 17.pants stājas spēkā 2011.gada 1.jūnijā.**

**11. Likumprojekta 19.pants stājas spēkā 2014.gada 1.decembrī.**

12. Pašvaldības līdz 2011.gada 31.decembrim nodrošina šā likuma 8.panta otrā daļā noteiktos uzdevumu izpildi.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no Eiropas Parlamenta un Padomes Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK.

Likums stājas spēkā ar 2011.gada 1.jūliju.

Iesniedzējs:

Ekonomikas ministrs A.Kampars

Vīzē: valsts sekretāra vietā –

valsts sekretāra vietnieks G.Ābele

09.02.2011. 11:48

B.Neimane

67013214, Baiba.Neimane@em.gov.lv

K.Stepanovs

67013249, Kristaps.Stepanovs@em.gov.lv